**Projektas**

**LIETUVOS RESPUBLIKOS ŽEMĖS ŪKIO MINISTRAS**

**ĮSAKYMAS**

**DĖL LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „EUROPOS INOVACIJŲ PARTNERYSTĖ ŽEMĖS ŪKIO NAŠUMO IR TVARUMO SRITYJE“ ĮGYVENDINIMO TAISYKLIŲ PATVIRTINIMO**

2023 m. d. Nr. 3D-

Vilnius

Vadovaudamasis Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 „Dėl Lietuvos Respublikos žemės ūkio ministerijos nuostatų patvirtinimo“, 14.1, 14.3 ir 14.13 papunkčiais ir Lietuvos Respublikos Vyriausybės m. d. nutarimu Nr. „Dėl valstybės institucijų ir įstaigų, savivaldybių ir kitų juridinių asmenų, atsakingų už Lietuvos žemės ūkio ir kaimo plėtros 2023–2027 metų strateginio plano įgyvendinimą, paskyrimo“,

t v i r t i n u Lietuvos žemės ūkio ir kaimo plėtros 2023–2027 metų strateginio plano intervencinės priemonės „Europos inovacijų partnerystė žemės ūkio našumo ir tvarumo srityje“ įgyvendinimo taisykles (pridedama).

Žemės ūkio ministras

**Projektas**

PATVIRTINTA

Lietuvos Respublikos žemės ūkio ministro

2023 m. d. įsakymu Nr. 3D-

**LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „EUROPOS INOVACIJŲ PARTNERYSTĖ ŽEMĖS ŪKIO NAŠUMO IR TVARUMO SRITYJE“ ĮGYVENDINIMO TAISYKLĖS**

**I SKYRIUS**

**bendrosios nuostatos**

1. Lietuvos žemės ūkio ir kaimo plėtros 2023–2027 metų strateginio plano intervencinės priemonės „Europos inovacijų partnerystė žemės ūkio našumo ir tvarumo srityje“ įgyvendinimo taisyklės (toliau – Taisyklės), parengtos vadovaujantis:

1.1. 2021 m. gruodžio 2 d. Europos Parlamento ir Tarybos reglamentu (ES) 2021/2115 kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013 su paskutiniais pakeitimais, padarytais 2022 m. vasario 15 d. Komisijos deleguotuoju reglamentu (ES) 2022/648;

1.2. 2013 m. gruodžio 18 d. Komisijos reglamentu (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo *de minimis* pagalbai su paskutiniais pakeitimais, padarytais 2020 m. liepos 2 d. Komisijos reglamentu (ES) 2020/972;

1.3. 2021 m. gruodžio 2 d. Tarybos reglamentu (ES) 2021/2116 dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013 su paskutiniais pakeitimais, padarytais 2022 m. birželio 16 d Komisijos deleguotuoju reglamentu (ES) 2022/1408;

1.4. Lietuvos žemės ūkio ir kaimo plėtros 2023–2027 metų strateginiu planu, patvirtintu 2022 m. lapkričio 21 d. Europos Komisijos įgyvendinimo sprendimu Nr. C(2022) 8272 (toliau – Strateginis planas);

1.5. Lietuvos Respublikos Vyriausybės 2023 m. balandžio 5 d. nutarimu Nr. 218 „Dėl valstybės institucijų ir įstaigų, savivaldybių ir kitų juridinių asmenų, atsakingų už Lietuvos žemės ūkio ir kaimo plėtros 2023–2027 metų strateginio plano įgyvendinimą, paskyrimo“;

1.6. Lietuvos žemės ūkio ir kaimo plėtros 2023–2027 metų strateginio plano administravimo taisyklėmis, patvirtintomis Lietuvos Respublikos žemės ūkio ministro 2023 m. vasario 24 d. įsakymu Nr. 3D-102 „Dėl Lietuvos žemės ūkio ir kaimo plėtros 2023–2027 metų strateginio plano administravimo taisyklių patvirtinimo“ (toliau – Administravimo taisyklės).

2. Taisyklės nustato paramos teikimo ir administravimo tvarką pagal Strateginio plano intervencinę priemonę „Europos inovacijų partnerystė žemės ūkio našumo ir tvarumo srityje“ (toliau – intervencinė priemonė). Taisyklėmis turi vadovautis EIP veiklos grupės nariai, pareiškėjai, rengdami ir teikdami projekto planus ir paraiškas, paramos gavėjai, įgyvendindami projektus, kuriems skirta parama pagal intervencinę priemonę, taip pat institucijos, atliekančios projektų planų ir paraiškų atranką, vertinimą, ir projektų įgyvendinimo priežiūrą. Paramos teikimo ir administravimo tvarka, kurios nereglamentuoja Taisyklės, nustatyta Administravimo taisyklėse.

**II SKYRIUS**

**SUTRUMPINIMAI IR SĄVOKOS**

3. Taisyklėse vartojami sutrumpinimai:

3.1. **Mokėjimo agentūra** – Nacionalinė mokėjimo agentūra prie Žemės ūkio ministerijos;

3.2. **ES** – Europos Sąjunga;

3.3. **ESIF** – Europos struktūriniai ir investavimo fondai;

3.6. **EK** – Europos Komisija;

3.4. **EŽŪFKP** – Europos žemės ūkio fondas kaimo plėtrai;

3.9. **Ministerija** – Lietuvos Respublikos žemės ūkio ministerija.

4. Taisyklėse vartojamos sąvokos:

4.1. **Europos inovacijų partnerystė** (toliau – EIP) –ES paramos priemonėmis remiama žemės ūkio, maisto ūkio ar miškų ūkio veikla užsiimančių subjektų, mokslininkų, žemės ir miškų ūkio konsultantų ir kitų kaimo plėtros sektoriaus dalyvių bendra veikla, kurios tikslas – taikant žinias ir inovacijas įgyvendinti Europos inovacijos partnerystės projektą siekiant plėtoti konkurencingą ir tvarų žemės ir miškų ūkį.

4.2. **Europos inovacijų partnerystės projektas** (toliau – EIP projektas) − EIP veiklos grupės inicijuotas ir jos įgyvendinamas naujų arba ūkiuose naudojamų produktų, procesų ir technologijų, gamybos ir (arba) paslaugų metodų plėtojimo ir tobulinimo projektas, siekiantis išspręsti praktinę ūkio problemą bei dalintis paruoštais problemos sprendimų būdais.

4.3. **Europos inovacijų partnerystės projekto planas** (toliau – EIP projekto planas) – dokumentas, pagrindžiantis EIP veiklos grupės partnerystę bei jos numatomo įgyvendinti EIP projekto tikslus, uždavinius, projekto įgyvendinimo veiksmų seką, numatomus pasiekti rezultatus.

4.4. **Europos inovacijų partnerystės projekto įranga** (toliau – įranga) – techninės priemonės, įrenginiai ir prietaisai, reikalingi EIP projekto rezultatams pasiekti.

4.5. **Europos inovacijų partnerystės projekto partneris** (toliau – partneris) – EIP veiklos grupės narys, savo žiniomis, patirtimi, veikla prisidedantis prie EIP projekto įgyvendinimo.

4.6. **Europos inovacijų partnerystės veiklos grupė** (toliau – EIP veiklos grupė) − pagal jungtinės veiklos sutartį sudaryta skirtingų tipų, papildomų žinių turinčių partnerių (žemės / maisto ūkio ir (ar) miškų ūkio veiklos subjektų, mokslo ir (arba) studijų ir (arba) konsultavimo institucijų atstovų, kitų kaimo plėtros sektoriaus dalyvių), geriausiai tinkančių inovacinio projekto tikslams pasiekti, grupė, siekianti įgyvendinti projektą.

4.7. **Inovacinė veikla** – naujų arba patobulintų produktų ar procesų (arba jų derinių), kurie reikšmingai skiriasi nuo ankstesnių subjekto produktų ar procesų, kūrimo ir diegimo į rinką veikla.

5. Kitos Taisyklėse vartojamos sąvokos apibrėžtos Strateginiame plane, Administravimo taisyklėse ir kituose Lietuvos Respublikos ir ES teisės aktuose.

**III SKYRIUS**

**TIKSLAI IR POREIKIAI**

6. Horizontalusis Bendrosios žemės ūkio politikos (toliau – BŽŪP) tikslas –modernizuoti sektorių skatinant žemės ūkio ir kaimo vietovių žinias, inovacijas ir skaitmeninimą bei dalijimąsi jomis, taip pat skatinant jų diegimą.

7. Horizontalaus BŽŪP tikslo siekiama įgyvendinant šiuos konkrečius BŽŪP tikslus, numatytus Reglamento (ES) 2021/2115 6 straipsnio 1 dalyje:

7.1. remti perspektyvias ūkių pajamas ir žemės ūkio sektoriaus atsparumą, siekiant didinti ilgalaikį aprūpinimą maistu ir žemės ūkio įvairovę, taip pat užtikrinti žemės ūkio gamybos ekonominį tvarumą;

7.2. labiau orientuotis į rinką ir didinti ūkių konkurencingumą tiek trumpuoju, tiek ilguoju laikotarpiu, be kita ko, daugiau dėmesio skiriant moksliniams tyrimams, technologijoms ir skaitmeninimui;

7.3. gerinti ūkininkų padėtį vertės grandinėje;

7.4. prisidėti prie klimato kaitos švelninimo ir prisitaikymo prie jos, be kita ko, mažinant išmetamų šiltnamio efektą sukeliančių dujų kiekį ir didinant anglies dioksido sekvestraciją, taip pat plėtoti tvariąją energetiką;

7.5. skatinti darnų vystymąsi ir veiksmingą tokių gamtos išteklių kaip vanduo, dirvožemis ir oras, valdymą, be kita ko, mažinant priklausomybę nuo cheminių medžiagų;

7.6. prisidėti stabdant biologinės įvairovės nykimą ir ją didinant, gerinti ekosistemines paslaugas ir išsaugoti buveines bei kraštovaizdžius;

7.7. pritraukti ir išlaikyti jaunuosius ūkininkus bei naujus ūkininkus ir sudaryti palankesnes sąlygas tvariai verslo plėtrai kaimo vietovėse;

7.8. skatinti užimtumą, augimą, lyčių lygybę, įskaitant moterų dalyvavimą ūkininkavimo veikloje, socialinę įtrauktį ir vietos plėtrą kaimo vietovėse, įskaitant žiedinę bioekonomiką ir tvarią miškininkystę;

7.9. gerinti visuomenės poreikius, susijusius su maistu ir sveikata, įskaitant aukštos kokybės, saugius ir maistingus maisto produktus, pagamintus tvariu būdu, mažinti maisto atliekas, didinti gyvūnų gerovę ir kovoti su antimikrobiniu atsparumu.

8. Intervencinė priemonė prisideda prie šių Lietuvos žemės ūkio ir kaimo plėtros poreikių įgyvendinimo:

8.1. didinti žinių ir inovacijų sklaidą žemės ūkyje;

8.2. užtikrinti aukštą konsultantų kompetenciją ir jų teikiamų konsultacijų kokybę;

8.3. mažinti skaitmeninę atskirtį žemės ūkyje ir kaimo vietovėse.

**IV SKYRIUS**

**EIP VEIKLOS GRUPĖS STEIGIMAS IR PARTNERYSTĖ**

9. EIP veiklos grupė yra bendradarbiavimo struktūra, kurioje bendradarbiauja bent du skirtingų tipų, papildomų žinių turintys partneriai, kurie geriausiai tinka EIP projekto tikslams pasiekti: žemės, maisto ir (ar) miškų ūkio veiklos subjektai, mokslo ir (arba) studijų institucijų atstovai, konsultantai, nevyriausybinių organizacijų ir kitų žemės, miškų ūkio ir maisto sektoriaus bei kaimo plėtros dalyviai.

10. EIP veiklos grupės sudėtyje privalo būti žemės, maisto ar miškininkystės ūkio subjektas bei konsultantas arba mokslo ir (arba) studijų institucijos atstovas. Tas pats asmuo negali atstovauti kelių EIP veiklos grupės narių.

11. EIP veiklos grupės rengiamas ir įgyvendinamas EIP projektas turi būti grindžiamas sąveikuoju inovacijų modeliu, pasižyminčiu šiais pagrindiniais principais:

11.1. rengiant inovacinius sprendimus, daugiausia dėmesio skiriama ūkininkų arba miškininkų reikmėms, taip pat atsižvelgiant į sąveiką visoje tiekimo grandinėje, kai tai naudinga;

11.2. papildomų žinių turinčių partnerių (pavyzdžiui ūkininkų, konsultantų, tyrėjų, įmonių ar nevyriausybinių organizacijų) sutelkimas į tikslinį junginį, kuris geriausiai tinka projekto tikslams pasiekti;

11.3. bendras sprendimų kūrimas ir priėmimas viso projekto metu.

12. EIP veiklos grupės nariai, turėdami tikslą įgyvendinti EIP projektą, pasirašo jungtinės veiklos sutartį (1 priedas) dėl EIP veiklos grupės projekto įgyvendinimo.

13. Parama skiriama tik naujai susikūrusioms EIP veiklos grupėms arba jau esamoms, jei planuojama įgyvendinti naują EIP projektą, susijusį su naujos problemos sprendimu.

**V SKYRIUS**

**REMIAMA VEIKLA, PROJEKTINIŲ IDĖJŲ ATRANKA**

14. Pagal intervencinę priemonę remiamas aktyvaus bendradarbiavimo tarp žemės ūkio, miškų ūkio ir maisto sektoriaus dalyvių, mokslinių tyrimų įstaigų, konsultantų ir kitų suinteresuotų subjektų, plėtojimas, skatinant greitesnį ir platesnį inovacinių sprendimų perkėlimą į praktiką.

15. Ūkininkai, EIP veiklos grupės ar EIP grupės susikūrimą ir inovacinį projektą inicijuojantys subjektai teikia Ministerijai projektinius pasiūlymus EIP projekto idėjoms iki einamųjų metų spalio 15 d.

16. Elektroniniu parašu pasirašytos EIP projektinių pasiūlymų idėjos užpildant Taisyklių 2 priedo formą Ministerijai pateikiamos elektroniniu paštu adresu [zum@zum.lt](mailto:zum@zum.lt).

17. Pateiktos EIP projektinės idėjos svarstomos Žemės ūkio mokslo tarybos posėdžio metu. Posėdžio metu atsižvelgiant į tai, ar šios idėjos skiriamos žemės ūkio, maisto ūkio arba miškininkų reikmėms, ar projektai panašia tematika jau yra įgyvendinami ar įgyvendinti. EIP projektines idėjas gali identifikuoti ir Ministerija.

18. Gali būti numatytos konkrečios kryptys, pagal kurias būtų renkamos EIP projektinės idėjos. Prioritetas būtų teikiamas temoms, susijusiomis su šiomis kryptimis:

18.1 žemės ir maisto ūkio pridėtinės vertės ir konkurencingumo didinimu, gamybos optimizavimu (tvaria gamyba, aukštos pridėtinės vertės inovatyvių produktų gamyba ir perdirbimu, beatliekinių ir mažų atliekų technologijų taikymu, novatoriškų bioproduktų iš biožaliavų vystymu ir gamyba ir pan.);

18.2. pažangiomis technologijomis, skaitmeninimu ir kitais išmaniaisiais verslo valdymo sprendiniais, įskaitant netechnologinių inovacijų plėtrą;

18.3. teigiamu poveikiu aplinkai ir klimatui;

18.4. reagavimu į rinkos paklausą, įskaitant reagavimą į krizes ir sektoriaus atsparumo krizėms didinimą.

19. Taisyklių 18.1-18.4 papunkčiuose nurodytos prioritetinės kryptys yra orientacinės ir jos bus toliau plėtojamos konsultuojantis su suinteresuotosiomis šalimis Strateginio plano įgyvendinimo laikotarpiu, atsižvelgiant į naujas aktualijas, kylančias problemas ir iššūkius.

20. Remiantis Žemės ūkio mokslo tarybos rekomendacijomis, sprendimą dėl pritarimo ar nepritarimo projektinėms idėjoms priima ministerijos sudarytas Projektų atrankos komitetas (toliau – komitetas).

21. Komiteto sprendimas dėl pritarimo ar nepritarimo EIP projektinei idėjai elektroniniu laišku jas pateikusiems taip pat Mokėjimo agentūrai elektroniniu paštu dokumentai@nma.lt išsiunčiamas per 5 darbo dienas nuo sprendimo priėmimo dienos. Ministerijos identifikuotos EIP projektinės idėjos skelbiamos viešai Ministerijos tinklalapyje.

**VI SKYRIUS**

**EIP PROJEKTO PLANO RENGIMAS**

22. Atrinkus geriausias EIP projektines idėjas, EIP veiklos grupės kviečiamos parengti EIP projekto planą kaip kurti ir įgyvendinti tam tikrą projektą.

23. EIP veiklos grupės projekto planas rengiamas pildant Taisyklių 3 priedą įvertinant tai, kad:

23.1. EIP projektas turės atitikti Taisyklių IV ir IX Taisyklių skyriuose numatytas tinkamumo sąlygas ir reikalavimus EIP veiklos grupei, pareiškėjui, partneriams, projektui ir paramai gauti.

23.2. EIP veiklos grupė turės vykdyti įsipareigojimus, numatytus Taisyklių X skyriuje.

23.3. projekte bus finansuojamos Taisyklių XI skyriuje numatytos išlaidos.

23.4. Parama EIP projekto planui parengti skiriama EIP veiklos grupėms, kurių EIP projekto planui pritarė Ministerija, ir išmokama įgyvendinant projektą.

**VII SKYRIUS**

**EIP PROJEKTO PLANO TEIKIMAS IR VERTINIMAS**

24. Mokėjimo agentūra savo tinklalapyje paskelbia kvietimą teikti EIP projektų planus. Kvietime nurodomos ir Ministerijos identifikuotos projektinės idėjos.

25. EIP veiklos grupė pagal Taisyklių 3 priedą parengtą EIP projekto planą teikia Mokėjimo agentūrai Administravimo taisyklių 78 punkte numatyta tvarka per kvietimo skelbime numatytą terminą.

26. Teikdami EIP projekto planą, EIP veiklos grupės nariai turi būti pasirašę nepriklausomumo deklaracijas (4 priedas), o pareiškėjas – ir pareiškėjo deklaraciją (5 priedas), taip pat kartu pateikiama visų EIP veiklos grupės narių pasirašyta jungtinė veiklos sutartis (1 priedas) arba ketinimo dėl jungtinės veiklos sutarties sudarymo protokolas, kuriame būtų nustatytos pareiškėjo bei partnerio tarpusavio teisės, pareigos bei atsakomybė įgyvendinant projektą;

27. EIP projekto plano vertinimą sudaro šios dalys:

27.1. administracinis vertinimas;

27.2. ekspertinis vertinimas.

28. Pateiktų EIP projekto planų administracinį vertinimą atlieka Mokėjimo agentūra, kurio metu tikrinama, ar EIP projekto plano idėjai yra pritaręs Komitetas, ar EIP veiklos grupę sudaro bent 2 skirtingų tipų subjektai, iš kurių bent vienas yra žemės ūkio, maisto ūkio ir miškų ūkio veikla užsiimantis subjektas bei konsultantas arba mokslo ir (arba) studijų institucijos atstovas, ar pateikti visi prašomi dokumentai bei reikiama informacija. Administracinio vertinimo metu Mokėjimo agentūra gali paprašyti pareiškėjo pateikti papildomą informaciją ar dokumentus, kaip numatyta Administravimo taisyklių 90 punkte.

29. EIP projekto planas atmetamas nesiunčiant paklausimų ir apie tai informuojant pareiškėją el. paštu, jei administracinio vertinimo metu Mokėjimo agentūra nustato, kad:

29.1. EIP projekto planas ir pridedami dokumentai gauti po termino;

29.2. per nustatytą terminą nepateikiami prašomi dokumentai ir (ar) duomenys ar pateikiami ne visi prašomi dokumentai ir (ar) duomenys;

29.3. pateiktas užpildytas EIP projekto planas neatitinka nustatytos aktualios formos;

29.4. pateiktas EIP projekto planas užpildytas ne lietuvių kalba;

29.5. prie EIP projekto plano nepateikta 2 ar daugiau dokumentų, kuriuos privalu pateikti arba jie pateikti netinkamos formos, arba užpildyti ne lietuvių kalba.

29.6. pateiktas EIP projekto planas, kurio idėjai nebuvo pritarta komiteto.

30. Pagal paskelbtą kvietimą fiziniai ir juridiniai asmenys, užsiimantys žemės ūkio, maisto ūkio ar miškų ūkio veikla, gali būti ne daugiau kaip vienos EIP veiklos grupės nariais, o mokslo ir (arba) studijų institucijos, fiziniai ir juridiniai asmenys, teikiantys konsultavimo paslaugas, gali būti ne daugiau kaip penkių EIP veiklos grupių nariais.

31. Mokėjimo agentūra, atlikusi EIP projektų planų administracinį vertinimą ir nenustačiusi taisyklių 29-30 punktuose nurodytų trūkumų, per 5 darbo dienas teikia juos ekspertiniam vertinimui..

32. Ekspertinį EIP projekto planų vertinimą atlieka viešoji įstaiga Inovacijų agentūra (toliau – IA). Ekspertinis vertinimas organizuojamas, ekspertai EIP veiklos grupės projektų planų vertinimui skiriami vadovaujantis Ekspertinio vertinimo organizavimo vidaus tvarkos aprašo, patvirtinto IA direktoriaus įsakymu, nustatyta tvarka. Ekspertinį EIP projekto planų vertinimą atlieka ne mažiau kaip 2 ekspertai.

33. Ekspertai, vertindami EIP projekto planą, vadovaujasi skaidrumo, objektyvumo ir nediskriminavimo, nešališkumo, interesų konflikto vengimo ir konfidencialumo principais. Ekspertinio vertinimo metu pritrūkus informacijos ar duomenų, IA turi teisę prašyti EIP veiklos grupės pateikti papildomą informaciją ar duomenis, nustatydama ne trumpesnį kaip 5 darbo dienų terminą. Gauta papildoma informacija ar duomenys turi būti užregistruoti ir pridėti prie EIP projekto plano vertinimo.

34. IA EIP projekto planą įvertina per 40 kalendorinių dienų. Tuo atveju, jei prašoma patikslinti informaciją, šis terminas atitinkamai pratęsiamas. 2 ekspertų vertinimo rezultatai pateikiami bendroje Europos inovacijų partnerystės veiklos grupės projekto plano konsoliduotoje ekspertinio vertinimo lentelėje (6 priedas). Įvertinimai turi būti pagrįsti argumentais, ekspertų skirtas balas, nurodyta atitiktis kriterijui turi derėti su išsamiu ir aiškiu vertinimo komentaru. Privalomasis mažiausias balų skaičius – 35 balai.

35. Mokėjimo agentūra ne vėliau kaip per 10 darbo dienų nuo Europos inovacijų partnerystės veiklos grupės projekto plano konsoliduotoje ekspertinio vertinimo lentelių gavimo dienos jas kartu su ekspertinio vertinimo suvestine teikia svarstyti komitetui.

36. Ekspertinio vertinimo suvestinėje Mokėjimo agentūra nurodo:

36.1. informaciją apie pateiktus EIP projektų planus (projekto pavadinimas, EIP veiklos grupės pareiškėjas ir partneriai, numatoma projekto pabaigos data, projektui atlikti prašomas finansavimas Eur);

36.2. pateiktų EIP projektų planų konsoliduotus ekspertinio vertinimo bendrą rezultatą balais;

36.3. pateiktų EIP projektų planų kiekvieno vertinimo kriterijaus konsoliduotus ekspertinio įvertinimo balus.

36.4. ekspertinį EIP projektų planų vertinimą dėl prisidėjimo prie konkrečių BŽŪP tikslų, projekto pagrindimo sąveikuoju inovacijų modeliu, ar panašūs projektai pagal tematikas, juose numatytas veiklas, metodus ir numatytus pasiekti rezultatus jau yra įgyvendinami/įgyvendinti.

37. Dalyvauti Komiteto posėdyje gali būti kviečiami EIP veiklos grupių nariai.

38. Posėdžio metu aptarus ekspertinį vertinimą Komitetas priima sprendimą dėl EIP veiklos grupės projekto plano įgyvendinimo ir projekto rengimo.

39. Jeigu tai pačiai Ministerijos inicijuotai projektinei idėjai įgyvendinti gauti ir įvertinti keli EIP projekto planai, atrenkamas ir siūlomas finansuoti EIP projekto planas, ekspertinio vertinimo metu surinkęs didesnį konsoliduotą ekspertinio vertinimo balų skaičių;

40. Jeigu EIP projekto planai surenka vienodą ekspertinio vertinimo balų skaičių, tuomet prioriteto tvarka siūlomas finansuoti EIP projektas, kurio:

40.1. siūlomo sprendimo, kuriuo siekiama išspręsti problemą, inovatyvumas ekspertų yra įvertintas aukštesniu balu;

40.2. projektą planuojama įgyvendinti už mažesnę kainą;

40.3. daugiau prisidedama savo lėšomis;

41. Komitetas EIP veiklos grupės projekto planą siūlo atmesti, jei:

41.1. ekspertinio vertinimo metu EIP projekto planas nesurinko privalomojo mažiausio 35 balų skaičiaus;

41.2. EIP veiklos grupės projekto plane nepagrįstas siūlomo sprendimo, kuriuo siekiama išspręsti problemą, inovatyvumas. Problemos sprendimo naujumo ir inovatyvumo vidutinis ekspertinis įvertis yra 5 ar mažiau balų;

41.3. EIP veiklos grupės projekto plane nepagrįstas siektinų rezultatų praktinio pritaikymo galimybės bei naudingumas ir sklaidos mastas; Siektinų rezultatų praktinio pritaikymo, naudingumo ir sklaidos vidutinis ekspertinis įvertis yra 5 ar mažiau balų;

41.4. EIP projekto plane nepagrįstas numatytų veiksmų indėlis į konkrečių BŽŪP tikslų pasiekimą, numatytų Reglamento (ES) 2021/2115 6 straipsnio 1 ir 2 dalyse;

41.5. parengtas EIP projekto planas nėra pagrįstas sąveikiuoju inovacijų modeliu, pasižyminčiu principais, numatytais Reglamento (ES) 2021/2115 127 straipsnio 3 dalyje;

41.6. panašūs projektai pagal tematikas, juose numatytas veiklas, metodus ir numatytus pasiekti rezultatus yra įgyvendinti/įgyvendinami pagal Lietuvos kaimo plėtros 2014–2020 metų programos priemones, kitas 2023-2027 Strateginio plano intervencines priemones ir (arba) finansuoti/finansuojami iš Lietuvos Respublikos valstybės biudžeto ir (arba) savivaldybių biudžetų, kitų piniginių išteklių, kuriais disponuoja valstybė ir (ar) savivaldybės, ES struktūrinių fondų, kitų ES finansinės paramos priemonių ar kitos tarptautinės paramos lėšų.

41.7. tai pačiai Ministerijos inicijuotai projektinei idėjai įgyvendinti gavus kelis EIP projekto planus, ekspertinio vertinimo metu surinktas mažesnis konsoliduotas ekspertinio vertinimo balų skaičius.

42. Remiantis Komiteto sprendimu, kuris įforminamas protokolu, teikiama rekomendacija Žemės ūkio ministerijos kancleriui dėl EIP projekto plano įgyvendinimo ir projekto rengimo, kuri įforminama protokolu.

43. Žemės ūkio ministerijos kancleris, remdamasis Komiteto rekomendacija (posėdžio protokolu), priima sprendimus dėl pritarimo / nepritarimo EIP projekto planams įgyvendinti, patvirtindamas juos potvarkiu.

44. Ministerijos sprendimas dėl pritarimo / nepritarimo EIP projekto plano įgyvendinimo kartu su nurodytu EIP projekto plano ekspertinio vertinimo rezultatu elektoriniu laišku pateikiamas EIP veiklos grupei ir Mokėjimo agentūrai elektroniniu paštu dokumentai@nma.lt per 5 darbo dienas nuo jo priėmimo dienos.

**VIII SKYRIUS**

**PARAMOS SUMA IR INTENSYVUMAS**

45. EIP projektai finansuojami pagal šias regionams taikomas EŽŪFKP ir bendrojo finansavimo įnašo normas:

45.1. Sostinės regionui taikoma 80 proc. EŽŪFKP įnašo norma;

45.2. Vidurio ir vakarų Lietuvos regionui taikoma 85 proc. EŽŪFKP įnašo norma.

46. Intervencinei priemonei taikomas projekto priskyrimo regionams pagal projekto įgyvendinimo vietą principas (tuo atveju jeigu projektas įgyvendinamas abiejuose regionuose, priskiriama tam regionui, kuriame planuojama didžioji dalis projekto investicijų).

47. Parama teikiama dotacijos forma, kompensuojant patirtas tinkamas išlaidas arba taikant išlaidų kompensavimo su avanso mokėjimu būdą, kai avansas nėra EK tinkamos deklaruoti, Administravimo taisyklėse numatyta tvarka.

48. Paramos suma skaičiuojama atsižvelgiant į tinkamas finansuoti projekto išlaidas.

49. Didžiausia paramos suma inovacinio projekto įgyvendinimui negali viršyti 200 000 Eur su pridėtinės vertės mokesčiu (toliau – PVM).

50. Teikiant paramą projektams, kurie įgyvendinami miškininkystės sektoriuje, turi būti laikomasi leistinų *de minimis* pagalbos ribų:

50.1. vienam subjektui, kaip jis apibrėžtas reglamento (ES) Nr. 1407/2013 2 straipsnio 2 dalyje, suteikta pagalba negali viršyti didžiausio leidžiamo nereikšmingos (*de minimis*) pagalbos dydžio. Jei pareiškėjui suteikus apskaičiuotą paramos sumą būtų viršytas nurodytas didžiausias leidžiamos nereikšmingos (*de minimis*) pagalbos dydis, priimant sprendimą dėl paramos suteikimo apskaičiuota pagalbos suma sumažinama tiek, kad didžiausias leidžiamas nereikšmingos (*de minimis*) pagalbos dydis nebūtų viršytas;

50.2. jei pagalbos gavėjas vykdo veiklą keliuose sektoriuose, teikiama pagalba sumuojama vadovaujantis Komisijos reglamento (ES) Nr. 1407/2013 5 straipsnio 1 dalies nuostatomis.

51. Paramos intensyvumas:

51.1. EIP veiklos grupės bendradarbiavimo, rezultatų demonstravimo ir sklaidos, EIP projekto viešinimo išlaidoms, taip pat projekto įgyvendinimo išlaidoms, nurodytoms Taisyklių 57.1, 57.2.1, 57.2.2.1 – 57.2.2.3, 57.2.2.7 – 57.2.2.13, 57.2.3 – 57.2.4 papunkčiuose ir 58 punkte – iki 100 proc. tinkamų finansuoti projekto išlaidų (išskyrus atvejus, kai prašoma mažesnio paramos intensyvumo);

51.2 EIP projekto įgyvendinimo išlaidoms, susijusioms su EIP projekto įgyvendinimu ir nurodytoms Taisyklių 57.2.2.4 – 57.2.2.6 papunkčiuose – nuo 20 iki 80 proc. tinkamų finansuoti projekto išlaidų (išskyrus atvejus, kai prašoma mažesnio paramos intensyvumo).

**IX SKYRIUS**

**TINKAMUMO SĄLYGOS IR REIKALAVIMAI PARAMAI GAUTI**

52. Pareiškėju gali būti EIP veiklos grupės, kurios EIP projekto planas yra patvirtintas Ministerijos, narys, jungtinės veiklos sutartimi dėl EIP veiklos sudarymo paskirtas pareiškėju. Kiti EIP veiklos grupės nariai suprantami kaip projekto partneriai.

53. Pareiškėjas ir partneriai yra laikomi tinkamais gauti paramą, jei atitinka tinkamumo gauti paramą sąlygas ir reikalavimus. Pareiškėjo ir jo partnerių tinkamumas gauti paramą vertinamas pagal paramos paraiškos pateikimo dieną pareiškėjo pateiktus ir atitinkamais dokumentais pagrįstus duomenis, viešuosiuose registruose esančius duomenis. Jei šie duomenys skiriasi nuo viešuosiuose registruose esančių duomenų, vadovaujamasi registruose esančiais duomenimis. Tinkamumo gauti paramą sąlygų ir reikalavimų vertinimą atlieka Mokėjimo agentūra. Tinkamumo gauti paramą sąlygos ir reikalavimai yra:

53.1. Pareiškėjas ir partneriai fiziniai asmenys turi būti ne jaunesni kaip 18 metų amžiaus.

53.2. EIP veiklos grupės narys, atstovaujantis žemės, maisto ar miškininkystės ūkio subjektą, turi būti įregistravęs žemės ūkio valdą Lietuvos Respublikos žemės ūkio ir kaimo verslo registre, kurios pagrindinė veikla atitinka EIP veiklos grupės projekte numatytą tematiką.;

53.3. Jei EIP veiklos grupės sudėtyje yra konsultantas arba konsultavimo institucijos atstovas – jis privalo būti įtrauktas į Nepriklausomų žemės ūkio konsultantų tinklą pagal Nepriklausomų žemės ūkio konsultantų tinklo veiklos organizavimo tvarkos aprašą, patvirtintą Lietuvos Respublikos žemės ūkio ministro 2023 m. vasario 9 d. įsakymu Nr. 3D-72 „Dėl Nepriklausomų žemės ūkio konsultantų tinklo veiklos organizavimo tvarkos aprašo patvirtinimo ir Žemės ūkio ministro 2007 m. gegužės 18 d. įsakymo Nr. 3D-242 „Dėl Konsultavimo įstaigų ir konsultantų akreditavimo taisyklių patvirtinimo“ pripažinimo netekusiu galios“ pagal planuojamų teikti konsultavimo paslaugų sritį, atitinkančią EIP projekto plane numatytą tematiką.

53.4. Jei EIP veiklos grupės sudėtyje yra mokslininkas, atstovaujantis mokslo ir (arba) studijų instituciją – jis turi turėti mokslo daktaro laipsnį.

53.4. EIP projektas turi atitikti bendrąsias tinkamumo sąlygas ir reikalavimus, nurodytus Administravimo taisyklių 124.4, 124.6–124.9, 124.11, 124.18–124.19, 124.21 papunkčiuose ir nepatenka į Administravimo taisyklių 125 punkte nurodytas paramą ribojančias sąlygas.

**X SKYRIUS**

**ĮSIPAREIGOJIMAI**

54. Pareiškėjas ir partneriai prisiima šiuos įsipareigojimus:

54.1. EIP projekto įgyvendinimo pradžia laikoma pramos sutarties pasirašymo diena. EIP projekto eiga ir įgyvendinimo laikotarpis nustatomas paramos sutartyje. Projekto maksimali trukmė – 36 mėn., bet ne ilgiau kaip iki 2029 m. liepos 1 d.;

54.2. gavus avansą (jei jo prašoma), ne vėliau kaip per 3 mėnesius nuo avanso gavimo dienos (nuo sutarties pasirašymo dienos) pateikti pirmąjį mokėjimo prašymą;

54.3. nuo paramos paraiškos pateikimo Agentūrai dienos iki EIP projekto įgyvendinimo laikotarpio pabaigos be rašytinio Ministerijos sutikimo nekeisti EIP projekto plane numatyto veiklos pobūdžio, tikslų ar įgyvendinimo eigos, o be rašytinio Mokėjimo agentūros sutikimo nekeisti EIP veiklos grupės narių sudėties, EIP projekto įgyvendinimo vietos, neparduoti, neįkeisti ir kitaip neperleisti kitam asmeniui už paramos lėšas įgyto turto;

54.4. pareiškėjas ir partneriai prisiima bendruosius įsipareigojimus, nurodytus Administravimo taisyklių 170.2–170.4 ir 170.11–170.14 papunkčiuose;

54.5. užtikrinti, kad EIP projekte numatytos išlaidos, kurioms finansuoti prašoma paramos, nebuvo, nėra ir nebus finansuojamos iš kitų ES fondų ir kitų viešųjų lėšų;

54.6. viešinti apibendrintą informaciją apie EIP projekto planus ir įgyvendinto EIP projekto rezultatus bei organizuojamus renginius per nacionalinį BŽŪP tinklą, taip pat informaciją apie projektą bei gautus rezultatus viso projekto įgyvendinimo metu skelbti per nemokamus informacijos viešinimo kanalus, kuriuos dažniausiai naudojai galutiniai vartotojai.

54.7. pademonstruoti EIP projekto rezultatus žemės ūkio, maisto ūkio ir (arba) miškų ūkio lygmeniu (jei dėl sezoniškumo, pvz., vegetacijos laikotarpio, per numatytą EIP projekto įgyvendinimo laikotarpį negali būti pademonstruoti galutiniai projekto rezultatai, turi būti demonstruojami tarpiniai įgyvendinamo EIP projekto rezultatai):

54.7.1. apie planuojamus demonstruoti pasiektus EIP projekto rezultatus informuoti per nacionalinį BŽŪP tinklą ne vėliau kaip 10 d. d. iki planuojamo renginio pradžios (nurodyti EIP veiklos grupės ir EIP projekto pavadinimą, tikslią vykdymo vietą, datą, vykdymo trukmę, asmenų, kurie atsakingi už renginio organizavimą, vardus ir pavardes). Apie renginio grafiko pasikeitimus privaloma paskelbti BŽŪP tinkle ne vėliau kaip prieš 5 darbo dienas iki renginio;

54.7.2 EIP projekto rezultatų demonstravimą fiksuoti nuotraukose ir nuotraukas tinkamai saugoti, jei prireikus Mokėjimo agentūros atstovai paprašytų jas parodyti;

54.7.3. mažiausias dalyvių skaičius demonstravimo renginyje – 10;

**XI SKYRIUS**

**TINKAMOS IR NETINKAMOS FINANSUOTI IŠLAIDOS**

55. Tinkamomis finansuoti pripažįstamos išlaidos:

55.1. būtinos projektui vykdyti ir numatytos paramos paraiškoje;

55.2. realiai suplanuotos, pagrįstos ir neviršijančios vidutinių rinkos kainų ir pagrįstos išlaidų pagrindimo ir apmokėjimo įrodymo dokumentais (netaikoma išlaidoms, apmokamoms taikant fiksuotąją normą, fiksuotąją sumą ir fiksuotąjį įkainį);

55.3. patirtos (apmokėtos) po paramos paraiškos pateikimo dienos (išskyrus nurodytas Taisyklių 57.1.2 papunktyje, kurios yra patirtos ne anksčiau kaip prieš vienus metus iki paramos paraiškos pateikimo dienos). Tačiau šios išlaidos nefinansuojamos, jeigu parama projektui neskiriama arba išlaidos nėra nurodytos tinkamų finansuoti išlaidų kategorijų sąraše pagal Taisyklių 57 ir 58 punktus arba jei jos padarytos nesilaikant pirkimo procedūrų, numatytų teisės aktuose;

55.4. faktiškai padarytos ir paramos gavėjo užfiksuotos išlaidos, pagrįstos dokumentų originalais arba teisės aktų nustatyta tvarka patvirtintomis kopijomis ir kurios gali būti nustatytos patikros vietoje metu.

56. Tinkamas išlaidas sudaro tiesioginių ir netiesioginių išlaidų kategorijos.

57. Tiesioginės išlaidos:

57.1. EIP veiklos grupės bendradarbiavimo išlaidos kurios negali būti didesnės kaip 2,7 proc. nuo visų tinkamų finansuoti projekto tiesioginių išlaidų. EIP veiklos grupės bendradarbiavimo išlaidas apima:

57.1.1. EIP veiklos grupės narių susitikimų organizavimas (patalpų nuoma, EIP veiklos grupės partnerių ir jų atstovų kelionės išlaidos Lietuvos Respublikos teritorijoje (kuro pirkimo ir (arba) visuomeninio transporto išlaidos), maitinimas (nurodytos išlaidos negali viršyti Mokėjimo agentūros nustatytų ir patvirtintų kainų (kainos skelbiamos www.nma.lt)).

57.1.2. EIP veiklos grupės projekto plano parengimo išlaidos (ne daugiau kaip 3 000 Eur be PVM);

57.2. EIP projekto įgyvendinimo išlaidos:

57.2.1. darbo užmokestis EIP projektą įgyvendinantiems asmenims (mokslininkams ir konsultantams), kuris yra kompensuojamas taikant fiksuotąjį darbo užmokesčio valandos įkainį pagal Lietuvos žemės ūkio ir kaimo plėtros 2023−2027 metų strateginio plano intervencinės priemonės „Europos inovacijų partnerystės žemės ūkio našumo ir tvarumo srityje“ darbo užmokesčio fiksuotojo valandos įkainio nustatymo metodiką, nepažeidžiant darbo laiko normos reikalavimų, nustatytų Darbo kodekse. Darbo užmokesčio arba atlygio projektą įgyvendinantiems asmenims išlaidos projekte apmokamos tik pagal nustatytą darbo užmokesčio fiksuotąjį valandos įkainį (pareiškėjas negalės už išlaidas, kurioms nustatyti fiksuotieji darbo valandos įkainiai, atsiskaityti pagal faktines išlaidas, pateikęs išlaidų pagrindimo ir apmokėjimo įrodymo dokumentus). Fiksuotasis projektą įgyvendinančių asmenų (mokslininkų ir konsultantų) vienos darbo valandos įkainis (60 min.) – 46,22 Eur:

57.2.1.1. pareiškėjas paramos paraiškoje gali numatyti ir mažesnes prašomas sumas nei Taisyklių 57.2.1 papunktyje nustatytas fiksuotasis valandos įkainis;

57.2.1.2. fiksuotasis valandos įkainis nekeičiamas visą projekto įgyvendinimo laikotarpį. Atnaujinus fiksuotąjį valandos įkainį dėl pasikeitusių teisės aktų, kuriais vadovaujantis nustatytas fiksuotasis valandos įkainis, atnaujintas fiksuotasis valandos įkainis taikomas tik naujai teikiamoms paraiškoms;

57.2.2. išlaidos prekėms ir paslaugoms:

57.2.2.1. laboratorinės įrangos įsigijimas;

57.2.2.2. laboratorinės įrangos eksploatavimo medžiagų ir priemonių įsigijimas;

57.2.2.3. EIP projekto veikloms žemės, maisto ir miškų ūkio valdose įgyvendinti reikalingų medžiagų ir priemonių įsigijimas (išskyrus transporto priemones);

57.2.2.4. žemės, maisto ir miškų ūkio technikos (išskyrus priekabas ir puspriekabes) ir įrangos, susijusios su žemės, maisto ir miškų ūkio veikla, įsigijimas ir įrengimas (prie šių išlaidų kategorijos negali būti priskirtos jokios transporto priemonės; įranga turi būti sumontuota ir funkcionuoti iki atitinkamo (ar vėliausiai iki paskutinio) mokėjimo prašymo pateikimo dienos);

57.2.2.5. technologinių įrengimų, susijusių su žemės, maisto ir miškų ūkio veikla, įsigijimas;

57.2.2.6. kompiuterinės ir programinės įrangos įsigijimas, programavimo paslaugos;

57.2.2.7. žemės, maisto ir miškų ūkio technikos ir įrangos nuomos paslaugos;

57.2.2.8. laboratorinės įrangos nuomos paslaugos;

57.2.2.9. žemės, maisto ir miškų ūkio technikos ir įrangos eksploatavimo (degalai, elektros energija, detalės smulkiam remontui ir remonto paslaugos (išskyrus kapitalinį remontą)) paslaugos;

57.2.2.10. EIP projektą įgyvendinančių asmenų kelionės išlaidos EIP projekto įgyvendinimo tikslais (kuro pirkimo ir (arba) visuomeninio transporto išlaidos);

57.2.2.11. laboratorinių tyrimų paslaugos;

57.2.2.12. specializuotų transporto priemonių, susijusių su EIP projekto veiklomis, nuomos (išskyrus lengvuosius automobilius) paslaugos;

57.2.2.13. pagal sutartis vykdomi moksliniai tyrimai, ekspertizės ir patentai perkami arba įsigyjami pagal licenciją rinkos kaina iš kitų išorės šaltinių (ne EIP veiklos grupės narių);

57.2.3. projekto rezultatų demonstravimo ir sklaidos išlaidos (renginių organizavimo, straipsnių rengimo išlaidos);

 57.2.4. suteiktos paramos projektui viešinimo, vadovaujantis Viešinimo taisyklėmis, išlaidos.

58. Netiesioginės išlaidas sudaro darbo užmokestis arba atlygis projektą administruojantiems asmenims:

58.1.1. darbo užmokestis arba atlygis projektą administruojantiems asmenims turi būti apskaičiuotas nepažeidžiant darbo laiko normos reikalavimų, nustatytų Darbo kodekse;

58.1.2. viename projekte gali būti ne daugiau kaip 3 projektą administruojančių asmenų etatai (projekto vadovo, administratoriaus ir finansininko).

59. Netiesioginės projekto išlaidos yra kompensuojamos taikant Europos Parlamento ir Tarybos reglamento 2018/1046 181 straipsnio 6 dalyje nustatytą fiksuotąją normą netiesioginėms paramos gavėjo išlaidoms neviršijant 7 proc. visų tinkamų finansuoti tiesioginių projekto išlaidų.

60. EIP projekte turi būti numatytos visos išlaidos, kurios išimtinai bus naudojamos projekto įgyvendinimui. Perkamos prekės turi būti naujos, nenaudotos, atitinkančios Lietuvos Respublikos ir ES teisės aktų nustatytus reikalavimus. Paramos lėšomis finansuojamos tik tinkamos finansuoti ir EIP projektui įgyvendinti būtinos išlaidos, ir ne daugiau nei numatytas paramos dydis ir intensyvumas. Tinkamos finansuoti išlaidos turi būti išvardytos pagal išlaidų kategorijas. Kai EIP projektui vykdyti nenaudojami savi ištekliai ir įkainiai nėra numatyti Agentūros, ESIF ir Taisyklėse, turi būti pateikiami ne mažiau kaip trys komerciniai pasiūlymai (su lygiaverčiais išlaidų technines savybes apibūdinančiais techniniais parametrais) išlaidoms pagrįsti, o tinkama finansuoti išlaidų suma nustatoma pagal mažiausią pasiūlytą kainą. Jei dėl ribotos reikalingų prekių ir (ar) paslaugų pasiūlos pareiškėjas pateikia mažiau kaip tris komercinius pasiūlymus, pareiškėjas įrodo, kad dėl trijų komercinių pasiūlymų pateikimo buvo kreiptasi į ne mažiau kaip tris galimus prekių ir paslaugų tiekėjus ir jie patvirtino, kad pareiškėjo prašyme nurodytų prekių netiekia ir paslaugų neteikia. Tuo atveju, kai pareiškėjo pateiktuose komerciniuose pasiūlymuose nurodyta prekės ar paslaugos kaina yra 10 proc. didesnė nei analogiškos rinkoje egzistuojančios prekės ar paslaugos kainos, atliekami Administravimo taisyklių 113 punkte nurodyti veiksmai.

61. EIP projekte numatytos prekės ir paslaugos turi būti įsigytos pagal Lietuvos Respublikos [viešųjų pirkimų įstatymą](https://www.infolex.lt/ta/40606" \o "Lietuvos Respublikos viešųjų pirkimų įstatymas" \t "_blank). Subjektas, kuriam Viešųjų pirkimų įstatymas netaikomas, vadovaujasi Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Žemės ūkio ir kaimo plėtros 2023–2027 metų strateginio plano intervencines priemones, prekių, paslaugų ar darbų pirkimo taisyklėmis, patvirtintomis Lietuvos Respublikos žemės ūkio ministro 2023 m. sausio 31 d. įsakymu Nr. 3D-46 „Dėl Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Žemės ūkio ir kaimo plėtros 2023–2027 metų strateginio plano intervencines priemones, prekių, paslaugų ar darbų pirkimo taisyklių patvirtinimo“ (toliau – Prekių, paslaugų ar darbų pirkimo taisyklės). Jeigu EIP projektui vykdyti naudojami savi resursai, vadovaujamasi institucijos vadovo įsakymu patvirtintais paslaugų ir kitų tinkamų finansuoti išlaidų įkainiais.

62. Visos EIP projekto išlaidos turi būti patvirtintos apskaitos dokumentais, turinčiais visus Lietuvos Respublikos [buhalterinės apskaitos įstatymo](https://www.infolex.lt/ta/69247" \o "Lietuvos Respublikos finansinės apskaitos įstatymas" \t "_blank) nustatytus apskaitos dokumentų rekvizitus, arba pagrįstos institucijos vadovo įsakymu patvirtintais paslaugų ir kitų tinkamų finansuoti išlaidų įkainiais, jei EIP projektui vykdyti naudojami savi resursai. Paramos gavėjas tvarko šių lėšų apskaitą ir saugo su projekto apskaita susijusius dokumentus atskirai nuo kitų. Projekto išlaidas paramos gavėjai privalo įtraukti į apskaitą laikydamiesi Lietuvos Respublikos įstatymų ir kitų teisės aktų reikalavimų. Pareiškėjas prieš paramos sutarties pasirašymą privalo turėti kredito įstaigoje atskirą sąskaitą EIP projekto lėšoms.

63. Jei EIP veiklos grupės projekto plano rengimo išlaidos patirtos iki paramos paraiškos pateikimo, pareiškėjas pirkimo dokumentų kopijas turi pateikti kartu su paramos paraiška.

64. Tinkamų finansuoti išlaidų, kurioms Taisyklėse nėra nustatyti įkainiai arba didžiausios sumos, dydžiai nustatomi pagal viešai ESIF administruojančių institucijų interneto svetainėse skelbiamus prekių ir (arba) paslaugų kainų rinkos tyrimuose nustatytus įkainius, kurie taikomi tokioms pat išlaidoms įgyvendinant panašaus pobūdžio projektus ir analogiškiems paramos gavėjams. ES struktūriniams fondams (Europos socialiniam fondui, Europos regioninės plėtros fondui, Europos sanglaudos fondui) taikomi rinkos kainų tyrimai (supaprastinto išlaidų apmokėjimo tyrimai) skelbiami interneto tinklalapio www.esinvesticijos.lt (nuorodos „2021–2027 Investicijų programos ir plano „Naujos kartos Lietuva“ skyriuje „Dokumentai“ nuridant atsakingą instituciją „ESFA metodinės pagalbos centras“).

65. Įgyvendinant projektą, galima iki 10 proc. lėšų perskirstyti tarp kiekvienos atskiros išlaidų kategorijos, neviršijant pagal atskirus mokėjimo prašymus ir bendros paramos sutartyje numatytos paramos sumos. Perskirstant lėšas, išlaidos, nurodytos Taisyklių 57.1, 57.2.1 papunkčiuose ir 58 punkte, negali būti didinamos. Išlaidos, kurios pagal atskiras išlaidų kategorijas perskirstomos daugiau kaip 10 proc., ir išlaidos, kurios nėra numatytos Taisyklėse ir paramos sutartyje, nefinansuojamos. Išlaidų sumų mažinimas nėra ribojamas. Paramos sutartis dėl šių pakeitimų nekeičiama.

66. Netinkamos finansuoti išlaidos:

66.1. išlaidos, nesusijusios su EIP projektu ir remiama veikla ir neįvardytos Taisyklių 57 ir 58 punktuose;

66.2. išlaidos ar jų dalis, patirtos perkant prekes ir paslaugas, nesilaikant pirkimo procedūrų, numatytų teisės aktuose;

66.3. iki paraiškos pateikimo pradėtų projektų įgyvendinimo išlaidos, išskyrus EIP projekto plano rengimo išlaidas;

67. PVM finansavimas apibrėžtas Administravimo taisyklėse.

68. Jei pareiškėjas ir partneriai naudojasi kredito įstaigų išduotais kreditais EIP projektui, kuriam prašoma paramos, finansuoti ir pareiškėjui ar partneriui teikiama valstybės pagalba, kompensuojant dalį kredito įstaigai sumokėtų palūkanų ir (arba) dalį garantinio užmokesčio, didžiausia bendra paramos, skiriamos pagal Taisykles, ir valstybės pagalbos lėšų suma bei intensyvumas vienam EIP projektui ir jo tinkamoms finansuoti išlaidoms negali viršyti Taisyklėse nustatytų dydžių.

**XII SKYRIUS**

**PARAIŠKŲ TEIKIMO TVARKA**

69.  Paramos paraiškos forma pateikiama Taisyklių 7 priede ir skelbiama Mokėjimo agentūros interneto svetainėje [www.nma.lt](http://www.nma.lt). Paramos paraiška turi būti pateikta iki Mokėjimo agentūros kvietime teikti paramos paraiškas nustatytos datos.

70. Paramos paraiškos pildomos, pateikiamos, registruojamos ir vertinamos Administravimo taisyklėse nustatyta tvarka.

**XIII SKYRIUS**

**PARAMOS PARAIŠKŲ ATRANKA**

71. Paramos paraiškų atranka atliekama Administravimo taisyklių nustatyta tvarka.

72. Atrankos kriterijai:

72.1. EIP veiklos grupės projekto plano kokybė (didžiausias suteikiamas balų skaičius 20):

72.1.1. skirti ne mažiau kaip 40 ekspertinio vertinimo balai – suteikiama 10 balų;

72.1.2. skirti ne mažiau kaip 45 ekspertinio vertinimo balai – suteikiama 20 balų;

72.2. EIP projekto plane pateiktas pagrindimas, įrodantis, kad projekto rezultatų praktinis taikymas ūkiuose teiks ekonominę naudą – suteikiama 10 balų;

72.3. EIP projekto plane pateiktas pagrindimas, įrodantis, kad projekto rezultatų praktinis taikymas ūkiuose teiks aplinkosauginę naudą ir (arba) prisidės prie klimato kaitos švelninimo – suteikiama 10 balų;

72.4. EIP projekto paramos paraiškoje pateiktas pagrindimas, įrodantis, kad projekto rezultatų praktinis taikymas ūkiuose leis reaguoti į rinkos paklausą, įskaitant reagavimą į krizes, didins atsparumą krizėms – suteikiama 10 balų;

72.5. EIP projekto paramos paraiškoje pateiktas pagrindimas, įrodantis, kad projektas skirtas labai smulkiuose ūkiuose (įregistruotos žemės ūkio valdos ekonominis dydis, išreikštas standartinės produkcijos verte, yra ne mažesnis kaip 4 000 Eur ir ne didesnis kaip 16 000 Eur) ūkininkaujančių asmenų inovaciniams poreikiams tenkinti – suteikiama 10 balų;

72.6 EIP projekto paramos paraiškoje pagrįstas projekto rezultatų praktinis taikomumas ir sukurtų rezultatų pritaikomumo mastas yra (balai sumuojami):

72.6.1. sektorinis – suteikiami 5 balai;

72.6.2. regioninis – suteikiami 5 balai;

72.6.3. tarptautinis – suteikiami 5 balai.

72.7. EIP projekto veiklos ir rezultatai (be privalomo viešinimo nacionaliniame BŽŪP tinkle) papildomai viešinami skirtingomis viešinimo priemonėmis ir būdais (radijas, televizija, internetas ir kt.) (didžiausias suteikiamas balų skaičius 15):

72.7.1. papildomai taikoma 1 viešinimo priemonė – suteikiami 5 balai;

72.7.1. papildomai taikomos 2 viešinimo priemonės – suteikiama 10 balų;

72.7.3. papildomai taikomos 3 viešinimo priemonės – suteikiama 15 balų;

72.8.. EIP veiklos grupės sudėtyje yra konsultantas ir mokslo ir (arba) studijų atstovas – suteikiama 10 balų.

73. Privalomas mažiausias paramos paraiškų atrankos balų skaičius – 70 balų. Jeigu paramos paraiškų atrankos vertinimo metu nustatoma, kad paramos paraiška nesurinko privalomojo mažiausio 70 balų skaičiaus, paramos paraiška atmetama.

74. Paramos paraiškų atrankos pirmumo eilės sudarymas atliekamas Administravimo taisyklių nustatyta tvarka.

75. EIP projektų paraiškų atrankos vertinimo metu, pasikeitus EIP projekto aktualumui ir inovatyvumui, kylant pagrįstų abejonių dėl naudingumo žemės ūkio sektoriui ir kaimo plėtrai EIP projekto planas gali būti grąžintas svartyti pakartotinai, taikant Taisyklių 31–43 punktuose numatytas EIP projekto plano vertinimo procedūras.

**XIV SKYRIUS**

**PARAMOS PARAIŠKŲ TVIRTINIMAS IR PARAMOS SUTARČIŲ SUDARYMAS**

76. Mokėjimo agentūra, įvertinusi paramos paraiškas, teikia jas svarstyti Mokėjimo agentūros sudarytam Projektų atrankos komitetui, į kurio sudėtį įtraukiamas ir Ministerijos atstovas (-ai), Agentūros nustatyta tvarka. Sprendimą dėl paramos skyrimo ar neskyrimo priima Agentūros direktoriaus įgaliotas asmuo, vadovaudamasis Projektų atrankos komiteto rekomendacijomis.

77. Mokėjimo agentūra apie sprendimą dėl paramos skyrimo ar neskyrimo bei paramos sutarties pasirašymo informuoja pareiškėjus Administravimo taisyklėse nustatyta tvarka.

78. Pareiškėjas, nuo paramos sutarties pasirašymo dienos, tampa paramos gavėju.

79. Paramos sutartis gali būti keičiama Administravimo taisyklių nustatyta tvarka.

80. Mokėjimo agentūra, vadovaudamasi Suteiktos valstybės pagalbos registro nuostatuose numatytais terminais nuo sprendimo dėl pagalbos projektams, kurie įgyvendinami miškininkystės sektoriuje, skyrimo priėmimo dienos pateikia informaciją apie paramos gavėjams suteiktą paramą į Suteiktos valstybės pagalbos registrą. Suteiktos valstybės pagalbos registrui pateikta informacija apie suteiktą paramą tikslinama Suteiktos valstybės pagalbos registro nuostatuose nustatyta tvarka.

81. Mokėjimo agentūra po pramos sutarties pasirašymo EK teikia Reglamento (ES) 2022/1475 8 straipsnio d punkte nurodytus duomenis apie EIP veiklos grupes ir EIP projektus šiame reglamente numatyta tvarka.

**XV SKYRIUS**

**EIP PROJEKTŲ ĮGYVENDINIMO PRIEŽIŪRA**

82 . Paramos gavėjas EIP projekto įgyvendinimo metu, kas 12 mėnesių nuo paramos sutarties pasirašymo dienos, Agentūrai teikia jos nustatytos formos EIP projekto įgyvendinimo tarpines ataskaitas, kuriose teikia informaciją apie EIP projekto įgyvendinimo eigą bei pasiektus rezultatus. EIP projekto ataskaitos Agentūrai turi būti pateiktos naudojantis ŽŪMIS portalo interneto prieiga, kurios adresas https://zumis.lt. Pridedami dokumentai turi būti elektroninės formos (neužpildžius elektroninės formos ŽŪMIS portale, o projekto ataskaitą pateikus nuskenuotą, naudojantis ŽŪMIS portalu, projekto ataskaita nepriimama). Jei nėra numatyta galimybė konkrečias priemonės ataskaitas teikti per ŽŪMIS, užpildant elektroninę formą, ataskaita ir prašomi dokumentai teikiami pasirašyti kvalifikuotu elektroniniu parašu, juos siunčiant el. paštu dokumentai@nma.lt, arba teikiami naudojantis ŽŪMIS pranešimų siuntimo funkcionalumu (ŽŪMIS meniu punktas „Pranešimai“), pateikiant skenuotus ataskaitą ir papildomus dokumentus. Projekto ataskaita ŽŪMIS portale turi būti pateikta ne vėliau kaip iki paramos sutartyje numatyto projekto ataskaitos pateikimo termino paskutinės dienos 24 val. EIP projekto įgyvendinimo tarpines ataskaitas vertina Agentūra.

83. Agentūra atlieka patikras vietoje darbo aprašuose nustatyta tvarka (administraciniu būdu ir (arba) atliekant patikras vietoje), kurių metu įsitikina, ar EIP projektas įgyvendinamas pagal paramos sutartyje numatytus etapus, ar įgyvendintos planuotos EIP projekto veiklos.

84. Jei Agentūra nustato, kad paramos gavėjas ir (arba) partneriai, įgyvendindami EIP projektą, nesilaiko paraiškoje ir paramos sutartyje numatyto įgyvendinimo plano rezultatų, Agentūros nustatyta tvarka taikomos individualios priemonės, skirtos EIP projekto įgyvendinimui gerinti, ir atliekama nuolatinė stebėsena ir kontrolė, paramos gavėjui teikiami pasiūlymai ir rekomendacijos dėl šių priemonių įgyvendinimo.

85. Jei Agentūra nustato, kad paramos gavėjas ir (arba) partneriai, įgyvendindami EIP projektą, nepasieks numatytų rezultatų, arba paramos gavėjas ir (arba) partneriai nesilaiko Agentūros taikomų priemonių (rekomendacijų, pasiūlymų) EIP projekto įgyvendinimui pagerinti, paramos sutartis nutraukiama. Apie sutarties nutraukimą Agentūra informuoja paramos gavėją vidaus procedūrų nustatyta tvarka.

**XVI SKYRIUS**

**MOKĖJIMO PRAŠYMŲ TEIKIMO, ADMINISTRAVIMO IR PARAMOS MOKĖJIMO TVARKA**

86. Paramos gavėjas po kiekvieno EIP projekto įgyvendinimo etapo, kaip numatyta paramos sutartyje, pateikia Agentūrai nustatytos formos mokėjimo prašymą Administravimo taisyklėse nustatyta tvarka.

87. Paramos gavėjas mokėjimo prašymą ir susijusius dokumentus turi užpildyti lietuvių kalba. Kita kalba užpildyti mokėjimo prašymai ir jų priedai nepriimami.

88. Mokėjimo prašymai teikiami ir administruojami Administravimo taisyklėse numatyta tvarka. Mokėjimo prašymai kartu su pridedamais dokumentais turi būti pateikti per ŽŪMIS (adresas https://zumis.lt) Administravimo taisyklių nustatyta tvarka.

89. Tinkamos finansuoti išlaidos gali būti apmokėtos šiais būdais:

89.1. išlaidų kompensavimo;

89.2. išlaidų kompensavimo su avanso mokėjimu, kai avansas nėra Europos Komisijai tinkamos deklaruoti išlaidos. Avanso mokėjimas (fiksuota suma) yra atliekamas po paramos sutarties pasirašymo; avansas gali siekti iki 40 proc. skirtos paramos sumos.

90. Pasirašius paramos sutartį, jei paramos sutartyje nustatyta, paramos gavėjui mokamas paramos sutartyje nustatyto dydžio avansas. Avansas mokamas paramos gavėjui pateikus Agentūrai avansinį mokėjimo prašymą.

91. Kai bendra pagal paramos gavėjo pateiktus mokėjimo prašymus kompensuota ir avansu paramos gavėjui sumokėta suma pasiekia EIP projektui įgyvendinti skirtą paramos sumą, EIP projekto įgyvendinimo išlaidos toliau nekompensuojamos.

92. Baigęs įgyvendinti EIP projektą, paramos gavėjas pateikia Agentūrai galutinį mokėjimo prašymą, kuriame deklaruoja visas per laikotarpį nuo paskutinio mokėjimo prašymo patirtas ir apmokėtas tinkamas finansuoti išlaidas, bei pateikia Mokėjimo agentūrai galutinę Mokėjimo agentūros nustatytos formos EIP projekto įgyvendinimo ataskaitą Taisyklų 82 punkte nustatyta tvarka ir būdais. Galutinę EIP projekto įgyvendinimo ataskaitą vertina Mokėjimo agentūra.

93. Jei Mokėjimo agentūra, įvertinusi galutinę EIP projekto įgyvendinimo ataskaitą, nustato, kad paramos gavėjas ir (arba) partneriai, įgyvendindami EIP projektą, nepasiekė numatytų rezultatų, Mokėjimo agentūra priima sprendimą skirti papildomą, bet ne ilgesnį kaip šeši kalendoriniai mėnesiai, laikotarpį projekte planuotiems rezultatams pasiekti. Jei Agentūros skirtu papildomu laikotarpiu rezultatams pasiekti paramos gavėjas ir (arba) partneriai patiria finansinių išlaidų, jos kompensuojamos paramos gavėjų ir (ar) partnerių lėšomis.

94. Jei, pasibaigus papildomai skirtam laikotarpiui planuotiems rezultatams pasiekti, Mokėjimo agentūra nustato, kad planuoti projekto rezultatai nepasiekti, Mokėjimo agentūra priima sprendimą projektą pripažinti neįgyvendintu ir susigrąžina projektui skirtas lėšas.

95. Mokėjimo agentūra, išnagrinėjusi galutinį mokėjimo prašymą ir nustačiusi, kad paramos gavėjui buvo išmokėta didesnė paramos suma nei pripažinta tinkama finansuoti paramos lėšomis, vadovaudamasi paramos sutarties nuostatomis, pareikalauja paramos gavėjo grąžinti perviršinę sumą.

96. Paramos gavėjas gali teikti ne daugiau kaip devynis mokėjimo prašymus, neįskaitant avansinio mokėjimo prašymo.

97. Paramos lėšos paramos gavėjui išmokamos Administravimo taisyklėse nustatyta tvarka.

**XVII SKYRIUS**

**SANKCIJOS**

98. Netinkamai įgyvendinančiam (įgyvendinusiam) projektą paramos gavėjui gali būti taikomos Sankcijų už teisės aktų nuostatų pažeidimus įgyvendinant Lietuvos žemės ūkio ir kaimo plėtros 2023–2027 metų strateginio plano intervencines priemones taikymo metodikoje, patvirtintoje Lietuvos Respublikos žemės ūkio ministro 2023 m. vasario 14 d. įsakymu Nr. 3D-80 „Dėl Sankcijų už teisės aktų nuostatų pažeidimus įgyvendinant Lietuvos žemės ūkio ir kaimo plėtros 2023–2027 metų strateginio plano intervencines priemones taikymo metodikos patvirtinimo“ , numatytos sankcijos.

99. Jeigu pareiškėjas ir (arba) paramos gavėjas, norėdamas gauti paramą, pateikė melagingą informaciją arba dėl aplaidumo nepateikė būtinos informacijos, parama visai neskiriama arba susigrąžinama visa jos suma. Tokiu atveju pareiškėjas netenka teisės kreiptis paramos pagal priemonę visus kalendorinius metus, kuriais nustatytas pažeidimas, ir kitus kalendorinius metus.

**XVIII SKYRIUS**

**INFORMACIJOS TEIKIMAS**

100. Kiekvienam kalendorinių metų ketvirčiui pasibaigus, iki ateinančio mėnesio 20 d. Mokėjimo agentūra teikia Ministerijai duomenis apie EIP projektų įgyvendinimo eigą (Taisyklių 8 priedas) taip pat visas tarpines ir galutines EIP projektų įgyvendinimo ataskaitas, kurioms yra pritarusi.

**XIX SKYRIUS**

**BAIGIAMOSIOS NUOSTATOS**

101. Projektų įgyvendinimo laikotarpiu priežiūra ir tikrinimas, apskundimas bei skundų nagrinėjimas atliekamas Administravimo taisyklių nustatyta tvarka.

102. Pasikeitus Taisyklėms, nauji reikalavimai taikomi vienodai visiems pareiškėjams ir paramos gavėjams, išskyrus atvejus, kai pakeitimo įsakyme nustatyta kitaip.

103. Pasikeitus Taisyklėse nurodytiems teisės aktams, tiesiogiai taikomos naujos šių teisės aktų nuostatos.

\_\_\_\_\_\_\_\_\_\_\_\_\_\_